Maria Väli

Maria Väli (sündinud 19. oktoobril 1988) on eesti džässlaulja ja muusikapedagoog. Ta laulab ansamblis Estonian Voices. Maria Väli on õppinud Kuressaare Muusikakoolis Tiit Pauluse õpilasena klaverit ja laulu. Ta on lõpetanud 2008. aastal Saaremaa Ühisgümnaasiumi ning 2014. aastal magistriõppes Eesti Muusika- ja Teatriakadeemia džässmuusika erialal (sh 2013–2014 õppinud vahetusüliõpilasena Norra Tehnika- ja Teadusülikooli džässmuusika osakonnas). Tema erialaõpetajad olid Mare Väljataga ja Kadri Voorand. 2015. aastast on ta laulustuudio Meero Muusik poplauluõpetaja, lisaks töötab Tallinna Tehnikaülikooli Kammerkoori hääleseadjana. Ta on juhendanud nii laste lauluansambleid kui ka soliste. Lapsena on ta osalenud Eesti Televisiooni lauluvõistlustel "Laulukarussell" (1998, 2000, 2002) ja "Kaks takti ette" (2007). Maria Väli on hääleliigilt sopran. Ta on laulnud Pilvi Karu juhendatud vokaalansamblis ja naisansamblis Söörömöö. Džässile spetsialiseerunult on ta esinenud džässansamblitega 2 + 2 = 5 ja Maria Väli Kvartett (koosseisus Maria Väli – vokaal, Jaan Jaanson – kitarr, Ara Yaralyan – kontrabass ja Ahto Abner – trummid) ning trios Kolm Kõla. Alates 2011. aastast laulab ta esimest sopranit vokaalansamblis Estonian Voices. 2018. aastal andis ta koos David Ferrise septetiga kümme džässikontserti Inglismaa kontserdilavadel. 2011. aastal võitis ta Uno Naissoo nimelisel noorte loomingukonkursil esikoha enda kirjutatud lauluga "Forgotten Garden". Väli on muusikaseadeid kirjutanud nii nendele ansamblitele, kus on ise laulnud, kui ka teistele tellijatele. Tema aastate jooksul kirjutatud seaded on ilmunud 2021. aastal noodiraamatuna "Mitmed viisid mitmel häälel. A cappella seaded vokaalansamblitele ja segakooridele". Tema loodud džässipalu on ilmunud kogumikes "Eesti jazz noodis" (Eesti Jazzliit, 2015 ja Read Kirjastus, 2021) ning Maria Väli Kvarteti CD-l "Elu on kui taevas" (2013). Maria Väli on Eesti Jazzliidu liige ja on kuulunud liidu juhatusse. Alates 2023. aastast kuulub ta Eesti noorte lauljate konkurssi korraldava MTÜ Solistica põhimeeskonda. Ta on olnud ka mitme lauluvõistluse (nt Viimsi JazzPopFest, Viimsi Laululaps, Kuressaare Laululind, Eesti noorte lauljate konkurss, TPG Koolivisioon jm) žürii liige. Maria Välil on 2018. aastal sündinud kaksikud pojad. Tema muusikaliste eeskujude hulka on kuulunud Ella Fitzgerald ja Kurt Elling, samuti Joni Mitchell, eriti tema plaat „Both Sides Now”, kus sümfooniaorkestri seaded on teinud Vince Mendoza. Maria Väli tutvustus Eesti Jazziliidu kodulehel. Vaadatud 11.04.2024. Maria Väli koduleht Vaadatud 11.04.2024. "Meero Muusik õpetajad. Mirjam Dede". Originaali arhiivikoopia seisuga 7. august 2017. Vaadatud 7. augustil 2017. Tallinna Tehnikaülikooli kammerkoor. Dirigendid Anne Adams. Muusikud muusikast: Maria Väli Ajakiri Kitarr, 06.05.2019. Maria Väli vallutab Inglismaa Eesti Jazziliidu koduleht. 22.01.2018. Maria Väli helilooming E-kataloogis ESTER. Vaadatud 11.04.2024. 20. Eesti jazzliit ja selle eestvedajad Tallinnas Tallinna Keskraamatukogu koduleht. Vaadatud 11.04.2024. Eesti noorte lauljate konkurss MTÜ Solistica kodulehel. Vaadatud 11.04.2024. Konkurss Viimsi JazzPopFesti koduleht. Vaadatud 11.04.2024. Eesti noorte lauljate konkurss 2019 Eesti noorte lauljate konkursi koduleht. Vaadatud 11.04.2024. Kuressaare Laululind 2022 Saaremaa Gümnaasiumi koduleht, 02.05.2022. Beebiga koos karjääriredelil Ajakiri Buduaar, märts-aprill 2019. Ivo Heinloo. Uued tuuled Eesti jazzis Sirp, 24.10.2013. Maria Väli koduleht Maria Väli esitab laulu "Elu on kui taevas" ETV saates "Jüri Üdi klubi" (2011–2013) Maria Väli esitab laulu "Igatsus" ETV saates "Jüri Üdi klubi" (2011–2013) Maria Väli: meie plaat on nagu visiitkaart ERR Menu, 27. september 2013 Ivo Heinloo. Uued tuuled Eesti jazzis Sirp, 24. oktoober 2013